Allen guden luden, de dessen breff seen edder horen lesen, dat syn heren, vorsten, prelaten, ridder edder knechten, presteren, kopluden unde allen bederven luden, do ik Cristiern Niclisson, ritter, witlik und bidde odmodigheliken, dat sik høden unde warnen vor sulken vruntschopp unde handelinghe, also de raat van Revele plecht van sik tho segende, also see my ok gedan hebben in jegenwordicheit des edelen vorsten, des meisters to Lifflande, des biscopes to Revele, bedighers, ridder unde knechte, koplude unde guden luden, dat see hebben my gesecht vruntschop, loven unde guden handelinghe, also yd wol witlik is. Wppe densulven loven sende ik to en Clawes Doche mit mynen breven, vnde dar ik see ane bat, dat see ik mit em vorliken scholde umme dat gud, dat see eme tovoren tho unrechte hadden genomen up* mynes heren, des koningges, wather wnde vryheit. Unde he hefft mynes breves also genothen, dat see ene vanghen unde tho unrechte mordet hebben. Dat wil ik clagen, wor ik mach, vor allen guden luden, wo see my geholden hebben hirane de vruntschop unde handelinghe, de se my hebben gesecht etc. Tho merer warheit so drykke ik mynen engesel an spacium dusses breves. Scriptum anno Domini m°cd°xxvj, feria tercia post quasimodogeniti, etc.